Taraba, Tomáš, poslanec NR SR (2020-04-02):
Ďakujem za slovo. Ctená snemovňa, vážený pán minister, ďakujeme za konštruktívny prístup aj dnes na hospodárskom výbore. Každá kríza má svojich víťazov a svojich porazených. A medzi tými porazenými do väčšej alebo menšej miery určite budú malé a stredné slovenské podniky na určitú dobu, preto aj tie opatrenia, ktoré prinášate, sú také dôležité. A budú to aj slovenskí zamestnanci. Na druhej strane medzi víťazmi, a to už je dnes úplne jasné, budú banky. A víťazmi budú preto, pretože celý ten mechanizmus pomoci 1,5 mld., kedy 500 mil. teda mesačne, ak asi vychádzame z limitu, že 2 mld. euro zatiaľ je nejaká hranica, ktorú Slovensko môže si, obrazne povedané, uplatňovať, bude na Slovensko posúvaná prostredníctvom komerčných bánk a prostredníctvom úverov. Ten mechanizmus, že slovenskí podnikatelia budú zvyšovať svoje úverové zaťaženia, ak by sa dostali k likvidite, bude prebiehať tak, že Slovensko a ministerstvo financií teda v mene daňových poplatníkov bude preberať záruky za takto poskytnuté úvery. To znamená, že banky neponesú žiadne riziko, stanú sa určitým medzičlánkom, ktorý na tom profitovať bude, do akej miery ešte nevieme, pretože bude to závisieť od rozdielu medzi nákladmi a tou úrokovou mierou, ktorú budú slovenským podnikateľom uplatňovať, zrejme nejako budú, nebude to úplne zadarmo. A preto by som chcel povedať, že považujeme za veľmi dôležité, aby aj slovenský bankový sektor sa spolupodieľal na nesení týchto nákladov. Neviem, či ešte platí to, čo nedávno povedal guvernér Národnej banky pán Kažimír, že slovenské banky sú ochotné sa spolupodieľať, ale očakávajú odpustenie bankovej dane, alebo teda bankového odvodu. A práve preto, že sa dostanú teraz k obrovskému, v podstate, balíku peňazí, ktorý cez nich pôjde, chcem apelovať na to, aby, ak sa dá, tak ministerstvo financií vyrokovalo voči bankám čo najsilnejšiu pozíciu. A druhá vec, máme tu dve banky ako Eximbanka a Rozvojová banka. Ak sa dá, aby tieto štátne inštitúcie boli v čo najväčšom možnom meradle zahrnuté do mechanizmu poskytovania týchto úverov. Pretože keď štát za tie úvery má preberať garanciu, tak môže to robiť aj prostredníctvom týchto inštitúcií. Ja rozumiem tomu, že tam tak veľa ľudí nateraz nemusí byť zamestnaných, ale na druhej strane, ak to nemá byť úplne bezhlavé teraz poskytovanie úverov a nemáme skončiť po tejto kríze tak, že budeme mať na jednej strane absurdné množstvo nedobytných úverov, tak zrejme nejaká administratíva zo strany štátu tam tak či tak bude. To znamená, že mohlo by sa to uplatňovať aj prostredníctvom týchto dvoch bankových inštitúcií. Tú štruktúru pomoci, akú ste zvolil, nechávame na vás. My neprichádzame s nejakými inými riešeniami, pretože vy ste tí, ktorí to koncipujete. Mohli by sme tu rozprávať všelijaké príbehy, ktoré by sa ľuďom ľahko predávali, nerobíme to. To znamená, akceptujeme to, že nepredstavujeme nejaké maľovania scenárov, ktoré možno by ľudia veľmi radi počúvali, ale vychádzame z tej reality, ktorá tu je. Na druhej strane treba ľuďom na rovinu povedať, som prekvapený, že napríklad dnes dve bankové inštitúcie ohlásili zvyšovanie poplatkov ľuďom, pretože vraj používajú veľa teraz hotovosti na svojich pobočkách. A ja už som to avizoval včera, pán minister sociálnych vecí tu hovoril, že idú obmedziť hotovostné platby na Sociálnych poisťovniach. Keď táto kríza pominie, myslím si, že my určite budeme iniciovať ústavný zákon o zakotvení hotovosti ako mechanizmu, ktorý na Slovensku musí byť rešpektovaný. Pretože dnes aj banky začínajú hotovostné operácie na jednotlivých pobočkách buď predražovať alebo proste aj eliminovať. A neboli by sme radi, keby výsledkom tejto krízy nakoniec bolo to, že celé obyvateľstvo bude presunuté na nejaké elektronické bankovníctvo. Takže ďakujeme pekne, pán minister, za vašu snahu. Vieme, že máte asi dlhé dni a krátke noci. A ďakujeme veľmi pekne za všetky návrhy, ktoré nám zatiaľ prešli.